1)

Korvataan 1, 2, 3, 4, 5 ja 6 artikla seuraavasti: ”1 artikla 1. Tässä asetuksessa vahvistetaan asetuksessa (EY) N:o 2286/2002 avattujen, tämän asetuksen liitteessä I tarkoitettuihin CN-koodeihin kuuluvien tuotteiden tuontitariffikiintiöiden soveltamista koskevat yksityiskohtaiset säännöt. 2. Asetuksen (EY) N:o 1291/2000 (6) ja komission asetuksen (EY) N:o 1301/2006 (7) säännöksiä sovelletaan, jollei tämän asetuksen säännöksistä muuta johdu. 3. Tuotteiden määrä, johon 1 kohdassa tarkoitettua menettelyä sovelletaan, sekä tullinalennuksen määrä vahvistetaan liitteessä I. 2 artikla Kullekin kiintiölle vahvistettu määrä jaetaan kahdelle osakaudelle seuraavasti: — 50 prosenttia 1 päivän tammikuuta ja 30 päivän kesäkuuta väliseksi kaudeksi, — 50 prosenttia 1 päivän heinäkuuta ja 31 päivän joulukuuta väliseksi kaudeksi. 3 artikla 1. Asetuksen (EY) N:o 1301/2006 5 artiklan soveltamiseksi tuontitodistuksen hakijan on tiettyä tariffikiintiökautta koskevan hakemuksen jättöhetkellä toimitettava todisteet siitä, että se on tuonut tai vienyt edellä mainitussa 5 artiklassa tarkoitetun kummankin kahden kauden aikana vähintään 50 tonnia asetuksen (ETY) N:o 2777/75 soveltamisalaan kuuluvia tuotteita. 2. Todistushakemus voi koskea useampia eri CN-koodeihin kuuluvia tuotteita. Tällöin kaikki CN-koodit ja niitä vastaavat tavaran kuvaukset on merkittävä todistushakemuksen 16 ja 15 kohtaan. Todistushakemuksen on koskettava vähintään kymmentä tonnia ja enintään 10:tä prosenttia kyseisellä osakaudella käytettävissä olevasta määrästä. 4 artikla 1. Todistushakemuksen ja todistuksen 8 kohdassa on oltava maininta alkuperämaasta ja maininta ’kyllä’ on rastittava. 2. Todistushakemuksen ja todistuksen 20 kohdassa on oltava jokin liitteessä II olevassa A osassa olevista maininnoista. 3. Todistuksen 24 kohdassa on oltava jokin liitteessä II olevassa B osassa olevista maininnoista. 5 artikla 1. Todistushakemus voidaan jättää ainoastaan kutakin 2 artiklassa tarkoitettua osakautta edeltävän kuukauden ensimmäisen seitsemän päivän aikana. Tammikuun 1 päivän ja 30 päivän kesäkuuta 2007 välisen kauden osalta todistushakemukset on kuitenkin jätettävä tammikuun 2007 ensimmäisen viidentoista päivän aikana. 2. Jäsenvaltioiden on annettava komissiolle tiedoksi viimeistään hakemusten jättökauden päättymistä seuraavana viidentenä työpäivänä kussakin kiintiössä haetut kokonaismäärät kilogrammoina ilmaistuina. 3. Todistukset on myönnettävä mahdollisimman pian sen jälkeen, kun komissio on tehnyt päätöksensä. 4. Jäsenvaltioiden on annettava komissiolle tiedoksi ennen kutakin vuosijaksoa seuraavan neljännen kuukauden loppua kilogrammoina ilmaistut määrät, jotka on tosiasiallisesti luovutettu vapaaseen liikkeeseen tämän asetuksen mukaisesti kussakin kiintiössä kyseisen kauden aikana. 6 artikla 1. Tuontitodistusten voimassaoloaika on 180 päivää asetuksen (EY) N:o 1291/2000 23 artiklan 2 kohdassa tarkoitetusta tosiasiallisesta myöntämispäivästä. 2. Rajoittamatta asetuksen (EY) N:o 1291/2000 9 artiklan 1 kohdan soveltamista todistuksista johtuvien oikeuksien siirtäminen on rajoitettu koskemaan siirronsaajia, jotka täyttävät asetuksen (EY) N:o 1301/2006 5 artiklassa ja tämän asetuksen 3 artiklan 1 kohdassa säädetyt kelpoisuusedellytykset.